b"\n_START_ARTICLE_\nPaul Huet\n_START_SECTION_\nBiografia\n_START_PARAGRAPH_\nVa estudiar a l'Acad\xc3\xa8mia Su\xc3\xafssa (1822) i m\xc3\xa9s tard a l'Escola de Belles Arts de Par\xc3\xads. Va ser alumne de Pierre Narcisse Gu\xc3\xa9rin. Al taller va con\xc3\xa8ixer a Delacroix, amb qui va fer amistat. Qui m\xc3\xa9s el va influir al principi de la seva carrera art\xc3\xadstica va ser el paisatgista brit\xc3\xa0nic Bonington, amb qui va mantenir una llarga amistat. Bonington i Huet van pintar junts amb freq\xc3\xbc\xc3\xa8ncia, arribant a viatjar junts a Normandia l'any 1827. Per\xc3\xb2 en la seva obra posterior, la influ\xc3\xa8ncia m\xc3\xa9s marcada \xc3\xa9s la de John Constable, l'obra del qual va con\xc3\xa8ixer al Sal\xc3\xb3 de Par\xc3\xads de l'any 1827._NEWLINE_Es va casar en els anys 1830 amb la seva neboda C\xc3\xa9leste Richomme. A partir de 1838, va residir algunes temporades al Migdia franc\xc3\xa8s i a Ni\xc3\xa7a, on el clima era favorable per a la seva esposa. Va emprendre llavors la tasca de reflectir la llum local a l'aquarel\xc2\xb7la. El 1842 va viatjar a It\xc3\xa0lia. El 1845 va tornar a Eaux-Bonnes, als Pirineus Atl\xc3\xa0ntics, amb el seu amic Delacroix.\n_START_SECTION_\nEstil\n_START_PARAGRAPH_\nSe'l recorda pels seus paisatges rom\xc3\xa0ntics, obres turmentades de pinzellada \xc3\xa0mplia, amb colors contrastats i temes amena\xc3\xa7adors, com tempestes, intensos onatges, mars crespats i fortes pluges. Especialment coneguts s\xc3\xb3n els seus \xc2\xabquadres d'onades\xc2\xbb. Amb aquests va anticipar elements de la natura que van interessar a l'Escola de Barbizon. Va estudiar el paisatge de Normandia i de Compi\xc3\xa8gne, on va viure des dels anys 1820, pintant esbossos a plain air, \xc3\xa9s a dir, a l'aire lliure. Se'l considera un dels fundadors del \xc2\xabpaisatge \xc3\xadntim\xc2\xbb franc\xc3\xa8s."